Kinders gaan deur verskillende stadia voordat hul tekenvermoë begin ontwikkel. 'n Tipiese verskynsel by jong kinders is byvoorbeeld om stokmannetjies te teken: mense word geteken met groot koppe en dun strepies vir bene. In die verlede het kunsonderrig aan kinders nie voorsiening gemaak vir die geleidelike ontwikkeling nie en is daar van jong kinders verwag am meer realisties te teken. Die benadering is egter vervang deur 'n onderrigmetode wat die kreatiewe en uitdrukkingsvermoë van die kind stimuleer. S o ver vasgestel kan word, is teken 'n universele drang by kinders. Elke kind in enige samelewing sal hom deur middel van lyn en kleur uitdruk, mits die geriewe maklik beskikbaar is. Tot op 10-jarige ouderdom ontwikkel alle kinders se tekenvermoë op dieselfde manier. 'n Kind in die moderne Westerse samelewing gaan gewoonlik deur dieselfde stadia en het met dieselfde probleme te doen as sy 17e-eeuse voorganger of sy nie-Westerse tydgenoot. Daar is wel 'n groot verskil tussen 'n kind met 'n natuurlike kunsaanleg en een wat geen aanleg het nie. Daar word verskillende stadia onderskei in die ontwikkeling van ŉ kind se kuns, soos die weergawe van ruimte, van mense en beweging, en die "komposisie" van die tekening.